Pasiūlymas atitinka proporcingumo principą, nes juo užtikrinamas komercinių ekonominės veiklos vykdytojų (azoto trąšų gamintojų ir naudotojų) interesų balansas. Pasiūlyme numatyta sustabdyti Bendrojo muitų tarifo muitų taikymą tik muitų tarifų eilutėms, kurioms priskiriami trąšų gamybos ištekliai, dėl kurių ES labiausiai priklausoma nuo importo ir kurių kainos labiausiai padidėjo. Be to, sustabdymas bus taikomas tik laikinai. Sustabdymu neribojamos asmenų pagrindinės teisės, priešingai, juo laikinai panaikinama prievolė mokėti muitus.

Be to, 2022 m. kovo 23 d. komunikate Europos Parlamentui ir Tarybai „Apsirūpinimo maistu užtikrinimas ir maisto sistemų atsparumo didinimas“ Komisija pažymi, kad dar prieš Rusijos invaziją į Ukrainą kainos prekių rinkose smarkiai kilo ir atitinkamai didėjo išlaidos energijai ir trąšoms žemės ūkio rinkose, ir dėl to – žemės ūkio produktų kainos. Invazija į Ukrainą ir pasaulinių žaliavų kainų šuolis dar labiau padidino kainas žemės ūkio produktų rinkose ir atskleidė Sąjungos maisto produktų sistemos, iš dalies priklausomos nuo importuojamų trąšų, pažeidžiamumą. Komunikate pabrėžiama, kad trumpuoju laikotarpiu, kol bus imta naudoti tvarių tipų trąšas arba tvarius tręšimo metodus, mineralinių trąšų kainai ir pakankamumui turi būti teikiamas prioritetas. Tuo laikotarpiu ES trąšų pramonė turi turėti galimybę gauti būtinų importuojamų prekių, įskaitant trąšoms gaminti ES būtinus išteklius.

(7)todėl tikslinga laikinai sustabdyti Bendrojo muitų tarifo muitų normų, nurodytų Reglamento (ES) Nr. 952/2013 56 straipsnio 2 dalies c punkte, taikymą tam tikriems azoto trąšų gamybos ištekliams. Laikinąją priemonę numatyta taikyti laikotarpiu, kuriuo, manoma, tęsis kainų trikdžiai energijos ir azoto trąšų rinkose ir kuris, manoma, tęsis iki 2024 m. pabaigos;

(8)be to, pagal Europos Sąjungos sutarties 21 straipsnio 3 dalį Sąjunga turi užtikrinti įvairių savo išorės veiksmų sričių tarpusavio nuoseklumą, taip pat išorės veiksmų ir kitų Sąjungos politikos krypčių nuoseklumą;

(9)Sąjungos ir Rusijos Federacijos santykių padėtis pastaraisiais metais vystėsi labai neigiamai, ypač pastaraisiais mėnesiais dėl to, kad Rusijos Federacija nepaiso tarptautinės teisės ir ypač dėl jos neišprovokuotos ir nepateisinamos invazijos į Ukrainą;

(10)nuo 2014 m. liepos mėn. Sąjunga palaipsniui nustato ribojamąsias priemones Rusijos Federacijai. 2022 m. vasario 24 d. išvadose Europos Vadovų Taryba nurodė, kad Rusijos neišprovokuota ir nepateisinama karinė agresija prieš Ukrainą šiurkščiai pažeidžia tarptautinę teisę ir JT Chartijos principus ir kenkia Europos ir pasaulio saugumui ir stabilumui;

(11)pastaruoju metu, būtent 2022 m. birželio 3 d., Taryba priėmė šeštąjį sankcijų rinkinį, taikomą Rusijos Federacijai dėl jos besitęsiančio agresijos karo prieš Ukrainą ir dėl pranešimų apie Rusijos ginkluotųjų pajėgų Ukrainoje įvykdytus žiaurumus;

(12)be to, nors Rusijos Federacija yra Pasaulio prekybos organizacijos narė, Sąjunga dėl išimčių, taikomų pagal Pasaulio prekybos organizacijos steigimo sutartį, visų pirma GATT 1994 XXI straipsnį, gali netaikyti iš Rusijos Federacijos importuojamiems produktams lengvatų, taikomų panašiems produktams, importuojamiems iš kitų šalių (didžiausio palankumo režimo);

(13)todėl būtų netikslinga leisti iš Rusijos Federacijos importuojamiems produktams, kuriems taikomas šis reglamentas, taikyti bemuitį ir didžiausio palankumo režimą;

(14)Sąjungos ir Baltarusijos santykių padėtis pastaraisiais metais taip pat pablogėjo dėl to, kad Baltarusijos režimas nepaiso tarptautinės teisės, pagrindinių laisvių ir žmogaus teisių. Be to, Baltarusija nuo pat Rusijos karinės agresijos prieš Ukrainą pradžios rėmė šią agresiją, inter alia, leisdama Rusijai leisti balistines raketas iš Baltarusijos teritorijos, sudarydama sąlygas transportuoti Rusijos karinį personalą ir sunkiuosius ginklus, tankus ir šarvuotas kovos mašinas, leisdama Rusijos kariniams orlaiviams skristi Baltarusijos oro erdve į Ukrainą, suteikdama degalų papildymo punktus ir sandėliuodama Rusijos ginklus bei karinę įrangą Baltarusijoje;

(15)nuo 2020 m. spalio mėn. Sąjunga palaipsniui nustato ribojamąsias priemones Baltarusijai. 2021 m. gruodžio 2 d. Taryba priėmė penktąjį sankcijų už nuolatinius žmogaus teisių pažeidimus ir naudojimąsi migrantais kaip priemone rinkinį. Atsižvelgiant į Baltarusijos dalyvavimą nepateisinamoje ir neišprovokuotoje Rusijos karinėje agresijoje prieš Ukrainą, 2022 m. vasario 24 d., kovo 2 d., kovo 9 d. ir birželio 3 d. priimti papildomi sankcijų rinkiniai. Be to, Baltarusija nėra Pasaulio prekybos organizacijos narė. Todėl Sąjunga neprivalo pagal Pasaulio prekybos organizacijos steigimo sutartį Baltarusijos produktams taikyti didžiausio palankumo režimo. Be to, prekybos susitarimuose leidžiama imtis veiksmų remiantis taikytinomis išimtimis, visų pirma dėl saugumo, kaip jau minėta;

(16)atsižvelgiant į tai, kas išdėstyta pirmiau, tikslinga ir leistina neįtraukti Rusijos ir Baltarusijos į autonominių muitų tarifų taikymo sustabdymo, nustatyto šiame reglamente, taikymo sritį, taikant Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priede, visų pirma jo 1 skirsnio B dalies 1 punkte pateiktas bendrąsias taisykles dėl muitų;

(17)todėl Rusijos ir Baltarusijos kilmės azoto trąšų išteklių importui muitų sustabdymas neturėtų būti taikomas. Iš Rusijos ir Baltarusijos importuojamiems atitinkamiems produktams, kuriems taikomas šis reglamentas, ir toliau turėtų būti taikomas ankstesnysis importo muitas,

PRIĖMĖ ŠĮ REGLAMENTĄ:

1 straipsnis

1. Reglamento (EEB) Nr. 2658/87 I priedo 3 skilties tekstas, susijęs su KN kodu 2814 10 00, pakeičiamas taip:

„5,5 (*)

_________________

(*) Muito taikymas autonomiškai sustabdomas iki 2024 m. gruodžio 31 d., išskyrus Rusiją ir Baltarusiją, kurioms, remiantis Tarybos reglamentu 2022/XXXX [šio reglamento numeris], taikoma 5,5 % muito norma.“

2. Reglamento (EEB) Nr. 2658/87 I priedo 3 skilties tekstas, susijęs su KN kodais 3102 10 10 ir 3102 10 90, pakeičiamas taip:

„6,5 (*)

_________________